b'\n_START_ARTICLE_\nKanjon reke Kokre\n_START_PARAGRAPH_\nKanjon reke Kokre se nahaja v mestu Kranj na Gorenjskem. Staro mestno jedro Kranj s kanjonom reke Kokre je bilo zavarovano z odlokom leta 1983 kot naravna znamenitost. Dol\xc5\xbeina kanjona je okoli 1,5 km, globok je do 30 m, skozenj pa je speljana sprehajalna u\xc4\x8dna pot._NEWLINE_Kokra je vrezala kanjon ob koncu ledenih dob v sprijete prodne naplavine imenovane konglomerat (tudi labora). Nastanek in oblikovanost je povezana tusi s tektonskimi premiki in z erozijo. Zaradi raztapljanja apnenca med prodniki so v stenah kanjona nastale razli\xc4\x8dno velike votline, po dnu pa le\xc5\xbeijo tudi ve\xc4\x8dji bloki, ki so se iz razli\xc4\x8dnih vzrokov odlomili iz sten._NEWLINE_Ob u\xc4\x8dni poti je mogo\xc4\x8de spoznati naslednje zna\xc4\x8dilnosti:_NEWLINE_Prodi\xc5\xa1\xc4\x8de, ki se zaradi delovenja reke stalno spreminja. Vidni so prodnike razli\xc4\x8dnih oblik, velikosti, barv in vzorcev, saj Kokra te\xc4\x8de po kamninah razli\xc4\x8dnih geolo\xc5\xa1kih starosti. Prodi\xc5\xa1\xc4\x8de naseljujejo pionirske vrste rastlin (lapuh, rde\xc4\x8da in siva vrba). Med prodniki se skrivajo vodni rakci in li\xc4\x8dinke \xc5\xbeu\xc5\xbeelk, na mivki pa so pajki in hro\xc5\xa1\xc4\x8dki brzci._NEWLINE_Na obre\xc5\xbeju uspevajo: razli\xc4\x8dne vrbe, \xc4\x8drna jel\xc5\xa1a, veliki jesen ter beli in \xc4\x8drni topol. Pogoste so kanadska zlata rozga, \xc5\xbelezava nedotika, topinambur in japonski dresnik._NEWLINE_V gozdu rastejo: ostrolistni in beli javor, gorski brest, beli gaber in divja \xc4\x8de\xc5\xa1nja, od grmovnic pa maklen, brogovita, leska, enovrati glog, rde\xc4\x8di dren in robida. Na gozdnih tleh so: \xc4\x8drni teloh, podlesna vetrnica, navadni jetrnik, tevje, zaj\xc4\x8dja deteljica in navadni zimzelen pa tudi smrdlji\xc4\x8dka, navadna ciklama in navadna smrdljivka. Ob robovih rastejo konjska griva, lepljiva kadulja in navadna zlata rozga, v svetlej\xc5\xa1ih in vla\xc5\xbenej\xc5\xa1ih gozdnih predelih pa \xc4\x8dema\xc5\xbe._NEWLINE_Na desnem bregu reke Kokre so leta 1900 odprli javno mestno kopali\xc5\xa1\xc4\x8de. Obratovalo je od junija do septembra in je imelo posebne oddelke za dame in gospode vse do leta 1916 in kratek \xc4\x8das po prvi svetovni vojni. Danes nas na kopali\xc5\xa1\xc4\x8de spominjajo ostanki temeljev kabin in stopni\xc5\xa1\xc4\x8de._NEWLINE_Jurjev mlin v Pe\xc4\x8deh je bil mlin dru\xc5\xbeine Majdi\xc4\x8d. Hi\xc5\xa1a in mlin sta bila vklesana v 18. stoletju v desnem bregu Kokre. Do mlina je bila speljana cesta. Mlin je deloval do leta 1915, ko ga je uni\xc4\x8dil skalni podor._NEWLINE_Pod Hujami je \xc4\x8dlovek v preteklosti zasadil visokodebelni sadovnjak. Tu rastejo stare manj ob\xc4\x8dutljive sadne sorte._NEWLINE_Kanjon reke Kokre je tudi primerno okolje za ptice. Na prodnikih gnezdita mali martinec in mali de\xc5\xbeevnik, vzdol\xc5\xbe reke je prisoten vodomec, ob balvanih gnezdi povodni kos, tu so \xc5\xa1e bela in siva pastirica, raca mlakarica in veliki \xc5\xbeagar._NEWLINE_V divji Kokri \xc5\xbeivijo poto\xc4\x8dna postrv, lipan, klen in tujerodna \xc5\xa1arenka.'